48.

Atsižvelgdamas į tai, kas išdėstyta pirmiau, EDAPP teikia šias rekomendacijas: — EDAPP rekomenduoja į konstatuojamąją dalį įtraukti tai, kad pasiūlymas grindžiamas TIS 2.0 pasiūlymu, o 4 ir 5 konstatuojamosiose dalyse išsamiau paaiškinti pasiūlymo ir TIS direktyvos bei TIS 2.0 pasiūlymo ryšį. Be to, EDAPP rekomenduoja į pagrindinį tekstą įtraukti tokią formuluotę: „Būtiniausi saugumo reikalavimai turėtų būti bent lygūs arba didesni už būtiniausius saugumo reikalavimus, taikomus TIS ir TIS 2.0 pasiūlymo subjektams“; — EDAPP primygtinai rekomenduoja, kad pasiūlyme turi būti aiškiai nurodytas teisinis pagrindas, kuriuo remdamosi CERT-EU ir ESI tvarko asmens duomenis, visų pirma nurodant duomenų tvarkymo tikslus ir asmens duomenų kategorijas. Be to, reikėtų aiškiai nustatyti šiuos elementus: a) duomenų valdytojo (-ų), duomenų tvarkytojų arba bendrų duomenų valdytojų, jei taikytina, identifikavimą; b) duomenų subjektų kategorijas; c) saugojimo laikotarpius arba bent jau kriterijus tokiems laikotarpiams nustatyti. EDAPP mano, kad šie elementai turėtų būti aiškiai numatyti pasiūlyme arba bent jau deleguotajame akte, kurį vėliau priims Komisija. Pasiūlyme turėtų būti numatytas toks delegavimas; — EDAPP primygtinai rekomenduoja į pasiūlymo II priedo būtiniausių kibernetinio saugumo priemonių sąrašą įtraukti „šifravimą nenaudojimo metu“, „šifravimą perdavimo metu“ ir „ištisinį šifravimą“; — EDAPP primygtinai rekomenduoja, kad pasiūlyme būtų numatyta konkreti 4 straipsnio 5 dalyje apibrėžto vietos kibernetinio saugumo pareigūno prievolė bendradarbiauti su duomenų apsaugos pareigūnu, paskirtu pagal ESDAR 43 straipsnį, vykdant iš dalies tapačią veiklą, pavyzdžiui, taikant kibernetinio saugumo priemonėms pritaikytąją ir standartizuotąją duomenų apsaugą, pasirenkant kibernetinio saugumo priemones, susijusias su asmens duomenimis, integruotą rizikos valdymą ir integruotą saugumo incidentų nagrinėjimą; — EDAPP primygtinai rekomenduoja į pasiūlymo 12 straipsnį „CERT-EU misija ir užduotys“ įtraukti nuostatą, kad „CERT-EU glaudžiai bendradarbiauja su EDAPP, kai sprendžia klausimus, susijusius su incidentais, dėl kurių pažeidžiamas asmens duomenų saugumas arba elektroninių ryšių konfidencialumas“; — EDAPP rekomenduoja papildyti CERT-EU prievolę informuoti EDAPP, kai sprendžiami klausimai, susiję su reikšmingu pažeidžiamumu, reikšmingais incidentais ar dideliais išpuoliais, dėl kurių gali būti pažeistas asmens duomenų saugumas ir (arba) pažeistas elektroninių ryšių konfidencialumas; — EDAPP rekomenduoja 12 straipsnyje numatyti, kad EDAPP dalyvauja CERT-EU vykdomoje ESI informuotumo apie kibernetinį saugumą didinimo veikloje, kad būtų atsižvelgta į asmens duomenų saugumo pažeidimo ir kibernetinio saugumo incidentų sąveiką; — EDAPP rekomenduoja į pasiūlymo 12 straipsnį „CERT-EU misija ir užduotys“ įtraukti nuostatą, kurioje būtų nurodyta, kad CERT-EU nepagrįstai nedelsdama informuoja EDAPP, jei turi duomenų, kad ESI pažeidė pasiūlyme nustatytas prievoles ir dėl to buvo pažeistas asmens duomenų saugumas; — EDAPP primygtinai rekomenduoja, kad Europos duomenų apsaugos priežiūros pareigūnas būtų įtrauktas į 9 straipsnio 3 dalį kaip nuolatinis TKST dalyvis, turintis vieną atstovą.